ET Euroopa Liidu Teataja C 327/35

6. oktoobril 2008 esitatud hagi — Freistaat Sachsen und Land Sachsen-Anhalt versus komisjon

(Kohtuasi T-443/08)

(2008/C 327/63)

Kohtumenetluse keel: saksa

Pooled

Hageja: Freistaat Sachsen und Land Sachsen-Anhalt (esindaja: advokaat U. Soltész)

Kostja: Euroopa Ühenduste Komisjon

Hageja nõuded

— Tunnistada EÜ artikli 231 esimese lõike alusel tühiseks komisjoni 23. juuli 2008. aasta otsus osas, milles komisjon: a) määras kindlaks, et Leipzigi/Halle lennujaama uue lõunapoolse lennuraja ja selle juurde kuuluvate lennujaamarajatiste ehituseks Saksamaa poolt kapitali sissemaksena võetud meetmed on riigiabi EÜ artikli 87 lõike 1 tähenduses ja b) selle „riigiabi” suuruseks on 350 miljonit eurot;

— mõista EÜ artikli 87 lõike 2 alusel kohtukulud, sh hagejate kulud välja komisjonilt.

Väited ja peamised argumendid

Hagejad vaidlustavad komisjoni 23. juuli 2008. aasta selle otsuse K (2008) 3512 (lõplik) (C 48/2006, ex N 227/2006) artikli 1 esimese osa, mis puudutab Saksamaa poolt DHL-i ja Leipzigi/Halle lennujaama huvides võetud meetmeid, ja mille kohaselt Leipzigi/Halle lennujaam sai Saksamaalt kapitali sissemaksena riigiabi ja selle riigiabi suuruseks on 350 milj. eurot.

Hagejad põhjendavad oma hagi seitsme väitega:

Esiteks toovad hagejad esile, et riigiabi eeskirjad ei ole kohaldatavad, sest nii lennujaama ega ka piirkondliku lennujaama infrastruktuuri rajamise puhul ei ole tegemist ettevõtlusega nende eeskirjade tähenduses.

Teiseks on Flughafen Leipzig/Halle GmbH riigi omandis olev ühe tegevuseesmärgi saavutamiseks loodud äriühing (nn single purpose vehicle), mis tegutseb eraõigusliku ettevõtte vormis ja mida ei saa seetõttu, et ta saab riigilt oma ülesannete täitmiseks vajalikke vahendeid, pidada riigiabi saajaks, mida on eelnevalt tunnustatud.

Kolmandaks on vaidlustatud otsus vastuoluline, kuna selles käsitletakse Flughafen Leipzig/Halle GmbH-d nii toetuse saajana kui toetuse andjana.

Neljandaks rikub 2005. aastal avaldatud suuniste (1) kohaldamine asjaoludele, mis leidsid aset enne nende avaldamist, tagasiulatuva kohaldamise keeldu, õiguskindluse, õiguspärase ootuse ja võrdse kohtlemise põhimõtet. Hagejad on seisukohal et kohaldatavad oleks olnud vaid komisjoni 1994. aasta suunised (2).

Lisaks märgivad hagejad, et uued suunised on vastuolus esmase ühenduse õigusega, kuna nad ei ole materiaalselt asjakohased ja on vastuolulised, kuna piirkondliku lennuvälja ei saa liigitada ettevõtjaks. 2005. aasta suuniste kohaselt kohaldatakse riigiabi puudutavat õigust ka lennuväljade rajamisele, kuigi selline tegevus oli neile eelnevate 2004. aasta suuniste kohaselt sõnaselgelt riigiabi õiguse kohaldamisalast välja arvatud. Lähtudes uute ja vanade suuniste sisu täielikust vastuolulisusest, ning kuna 1994. aasta suuniseid ei ole kehtetuks tunnistatud, jääb selgusetuks kuidas õiguslikult hinnata lennujaama infrastruktuuri rahastamist.

Hagejad toovad kuuendaks esile, et komisjon on teinud menetlusõigusliku vea jättes kapitali sissemaksena kvalifitseeritud riigiabi suhtes kohaldamata määruse (EÜ) nr 659/1999 (3) sätted.

Seitsmendaks seavad 2005. aasta suunised kahtluse alla liikmesriikide ja komisjoni vahelise pädevuse jaotuse, kuna komisjon on laiendanud oma õigusi vastuolus EÜ asutamislepingus sätestatud piiridega, kui ta tõlgendas laiendavalt EÜ artikli 87 lõikes 1 esitatud mõistet „ettevõtjad”, ja sellise laiendava tõlgendusega seab komisjon ka liikmesriikide pädevuses olevad menetlused ühenduse organite kontrolli alla.

(1) Komisjoni teatis — Ühenduse suunised lennujaamade rahastamise ja piirkondlikest lennujaamadest opereerivate lennuettevõtjate riikliku stardiabi kohta (ELT 2005, C 312, lk 1).

(2) Komisjoni teatis EÜ asutamislepingu artiklite 92 ja 93 ning EMP lepingu artikli 61 kohaldamine lennundussektorile antava riigiabi korral (EÜT 1994, C 350, lk 5).

(3) Nõukogu 22. märtsi 1999. aasta määrus (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT 1999, L 83, lk 1; ELT eriväljaanne 08/01, lk 339).